Sewestoernooi lok baie spanne | Netwerk24
Sewestoernooi lok baie spanne
Deur Ora Laubscher 14 Januarie 2020 06:01
Napier se rugby- en voetbalklub was die naaswenners van Saterdag (11 Januarie) se sewestoernooi.
Base for Sport het Saterdag (11 Janu­a­rie) ’n sewestoernooi by die Glas­kas­teel in Bredasdorp aangebied.
Dié toernooi en ’n prysgeld van R10 000 is deur die Northerns van Elsiesrivier gewen. Napier-rugby- en voetbalklub se A-span was die naaswenners en het R3 000 ontvang.
Die spanne wat in die halfeindronde gespeel het was Bredasdorp Rangers (A) teen Northerns (Elsiesrivier) en Sea Hawks 12-19 teen Napier (A). Northerns het met 12-7 gewen en Napier met 19-12. In die eindstryd het Napier met 12-26 teen Northerns verloor.
Deelnemende spanne was Standards Bredasdorp, Napier (A) en (B), Bonnievale (A) en (B), Bredasdorp Rangers (A) en (B), Caledon, Gansbaai, Struisbaai, Sea Hawks en Northerns (Elsiesrivier).
Godfrey Gertse, die organiseerder, het Base for Sport begin om sport, en veral rugby, in die omgewing te bevorder. Ook om geleenthede vir rugbywedstryde te bring. Hy het Saterdag na afloop van die toernooi elke span, afrigter en rolspeler bedank.
Nathan October, Napier se afrigter, wens Napier geluk met sy tweede plek. “Na jare wat ons weer sewes speel en met meer voorbereiding, kan ons nóg beter doen.”